নিজের রিভলভার থেকে গুলি ছুটে আহত গোবিন্দা!

কলকাতা: নিজেরই অসাবধানতায় গুলিবিদ্ধ বলিউড অভিনেতা তথা শিবসেনা (শিন্ডে গোষ্ঠী) নেতা গোবিন্দা (Shiv Sena)। লাইসেন্স প্রাপ্ত রিভলভার পরিষ্কার করছিলেন তিনি, আচমকাই তা থেকে গুলি ছুটে হাঁটুতে লাগে। দ্রুত মুম্বইয়ের (Mumbai) একটি হাসপাতালে নিয়ে যাওয়া হয়েছে। আপাতত বিপন্মুক্ত গোবিন্দা।

জানা গিয়েছে, এই ঘটনা ঘটেছে মঙ্গলবার ভোর ৪.৪৫ নাগাদ। এদিন কলকাতায় এক ইভেন্টে যোগ দিতে আসার কথা ছিল ৬০ বছর গোবিন্দার। তার আগে রিভলভার পরিষ্কার করতে বসেন তিনি। আচমকাই গুলি ছুটে এই দুর্ঘটনা। গোবিন্দার স্ত্রী সুনীতা আহুজা (Sunita Ahuja) মুম্বইয়ের বাইরে। তিনি দুর্ঘটনার খবর পেয়েছেন এবং জানিয়েছেন, অভিনেতা এখন বিপন্মুক্ত।

আরও পড়ুন: মণ্ডপে ঢুকতে হলে গোমূত্র পান, নিদান বিজেপি নেতার

গোবিন্দার ম্যানেজার শশী সিনহা জানিয়েছেন, পা থেকে গুলি বের করে নেওয়া হয়েছে এবং অভিনেতার অবস্থা স্থিতিশীল। বিবৃতি দিয়ে সিনহা জানিয়েছেন, গোবিন্দা কলকাতা যাওয়ার জন্য প্রস্তুত হচ্ছিলেন, তাঁর লাইসেন্স প্রাপ্ত রিভলভারটি কাবার্ডে রাখতে গিয়ে হাত থেকে ফসকে যায় এবং গুলি ছুটে পায়ে লাগে।