শিবসেনার শিণ্ডে শিবিরে যোগ গোবিন্দার

মুম্বই: রাজনীতিতে কামব্যাক গোবিন্দার (Govinda)। শিন্ডেসেনায় যোগ দিলেন বলিউড তারকা গোবিন্দ (Govinda Joins Shiv Sena)। সূত্রের খবর, লোকসভা ভোটে মুম্বই উত্তর-পশ্চিম কেন্দ্র থেকে প্রার্থী করা হতে পারে তাঁকে। ২০০৪ সালের লোকসভা ভোটে মুম্বই উত্তর কেন্দ্র থেকে কংগ্রেসের প্রার্থী হিসাবে রাজনীতিতে যাত্রা শুরু করেছিলেন গোবিন্দ। ভোটে গোবিন্দার কাছে পরাজিত হন অটলবিহারী বাজপেয়ী মন্ত্রিসভার সদস্য রাম নাইক। তারপর সাংসদ পদ থেকেও ইস্তফা দিয়ে রাজনীতি থেকে দূরত্ব বাড়ান অভিনেতা। তবে এবার ফের একবার নির্বাচনী লড়াইয়ে হিরো নম্বর ওয়ান।

আরও পড়ুন: কেজরিওয়ালের ইডি হেফাজত চারদিন বাড়াল আদালত

বেশ কয়েকদিন ধরে জল্পনা চলছিল মহারাষ্ট্রের শাসক দল শিবসেনার ( Shiv Sena) টিকিটে লোকসভা নির্বাচনে (Lok Sabha Election 2024) লড়তে পারেন গোবিন্দা। এদিন সব জল্পনা সত্যি করে বৃহস্পতিবারই বালাসাহেব ভবনে এক অনুষ্ঠানে মহারাষ্ট্রের মুখ্যমন্ত্রী একনাথ শিণ্ডের হাত ধরে শিব সেনা পার্টিতে যোগ দিলেন গোবিন্দা। রাজনীতির সঙ্গে ওতপ্রোতভাবে জড়িয়ে বলিউড। গত সপ্তাহেই বিজেপিতে যোগ দিয়েছেন কঙ্গনা রানাউত, তাঁকে হিমাচল প্রদেশের মান্ডি আসন থেকে প্রার্থী করা হয়েছে।