পুলিশি জেরার মুখে অভিনেতা গোবিন্দা

ভুবনেশ্বর: আর্থিক প্রতারণা মামলায় পুলিশি জেরার মুখে বলিউড (Bollywood) অভিনেতা (Actor) গোবিন্দা (Govinda)। ওড়িশা অর্থনৈতিক অপরাধ শাখার তরফে বলা হয়েছে, দেশ জুড়ে ১,০০০ কোটি টাকার অনলাইন পঞ্জি কেলেঙ্কারি তদন্তের বিষয়ে গোবিন্দাকে জিজ্ঞাসাবাদ করা হবে। তদন্তকারীরা জানিয়েছেন, বিভিন্ন দেশে ক্রিপ্টো কারেন্সিতে বিনিয়োগের আড়ালে কেলেঙ্কারির জাল বিছিয়েছে সোলার টেকনো অ্যালায়েন্স নামে এক সংস্থা। এই সংস্থার হয়েই বেশ কয়েকটি প্রচারমূলক ভিডিয়োয় অংশ নিয়েছেন গোবিন্দা। সেই ভিডিয়োগুলিতে তিনি সংস্থার কার্যক্রমকে সমর্থন করেছেন বলে জানা গিয়েছে। সেকারণেই অভিনেতাকে জেরা করা হবে বলে জানা গিয়েছে।

অর্থনৈতিক অপরাধ শাখার অফিসার জেএন পঙ্কজ জানিয়েছেন, ‘ খুব শীঘ্রই ওড়িশা পুলিশের অর্থনৈতিক অপরাধ শাখার একটি দল মুম্বইয়ে যাবে। গোবিন্দাকে জিজ্ঞাসাবাদ করবে তারা। সোলার টেকনো অ্যালায়েন্স সংস্থার হয়ে শুধু প্রচারমূলক ভিডিয়োয় অংশই নেননি, গত জুলাই মাসে গোয়াতে সংস্থার এক বড় অনুষ্ঠানেও গোবিন্দা যোগ দিয়েছিলেন বলে জানা গিয়েছে। তবে, এই কেলেঙ্কারির তদন্তে গোবিন্দা এখনও পর্যন্ত সন্দেহভাজন বা অভিযুক্ত নন বলে স্পষ্ট করেছে ওড়িশা পুলিশ।

আরও পড়ুন:উত্তরবঙ্গে শ্যুটিংয়ের ফাঁকেই মা-কে সময় দিলেন দেব

এই মুহূর্তে তদন্তের স্বার্থে গোবিন্দাকে জেরা করবে পুলিশ। এরপর এই কেলেঙ্কারির ক্ষেত্রে তাঁর সঠিক ভূমিকা স্পষ্টভাবে জানা যাবে। যদি দেখা যায়, গোবিন্দার সঙ্গে শুধুমাত্র সংস্থার প্রচারের জন্য গোবিন্দার ব্যবসায়িক চুক্তি হয়েছিল, তাহলে তাঁকে এই মামলার সাক্ষী করা হবে। আর যদি দেখা যায়, তাঁর ভূমিকা আরও গভীর, সেই ক্ষেত্রে উপযুক্ত ব্যবস্থা নেওয়া হবে।

ওড়িশা পুলিশ জানিয়েছে, ভদ্রক, বালাশোর,ভুবনেশ্বর, ময়ূরভঞ্জ-সহ ওড়িশার একাধিক এলাকা থেকে কোটি কোটি টাকা লুট করেছে এই সংস্থা। দশ হাজার মানুষের কাছ থেকে ৩০ কোটি টাকা তুলেছিল সংস্থাটি। তবে শুধু ওড়িশা নয়, বিহার, উত্তর প্রদেশ, পঞ্জাব, রাজস্থান, হরিয়ানা, দিল্লি, ঝাড়খন্ড এবং ভারতের একাধিক রাজ্যে বহু মানুষ তাঁদের জীবনের সঞ্চয় খুইয়েছে এই ভুয়ো সংস্থায় বিনিয়োগ করে। আর সেই বিনিয়োগে উৎসাহ জুগিয়েছে যে বিজ্ঞাপন, তার মুখ গোবিন্দা। ইতিমধ্যেই এই মামলার তদন্তে বেশ কয়েকজনকে গ্রেফতার করেছে ওড়িশা পুলিশ।